มันนี่ทูเดย์
สรรหา ผอ.ข้อมูลอสังหาฯ
2 พ.ย. 2559

สรรหา ผอ.ข้อมูลอสังหาฯ
นายสุรชัย ดนัยตั้งตระกูล ประธานธนาคารอาคารสงเคราะห์ (ธอส.) เปิดเผยว่า คณะกรรมการธนาคารได้ตั้งกรรมการสรรหา เพื่อเร่งสรรหาผู้อำนวยการศูนย์ข้อมูลอสังหาริมทรัพย์คนใหม่ แทนนายสัมมา คีตสิน ที่หมดวาระไปแล้วเมื่อเดือน ต.ค.ที่ผ่านมา ทั้งนี้ปัจจุบันได้แต่งตั้งนายวิชัย วิรัตกพันธ์ รักษาการผู้ช่วยกรรมการผู้จัดการ ธอส. สายงานกลยุทธ์ 2 ให้มารักษาการผู้อำนวยการศูนย์ข้อมูลอสังหาฯ ระหว่างรอการสรรหาผู้อำนวยการคนใหม่ได้ก่อน
สารคดีตามรอยเสด็จฯ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้เปิดตัวสารคดีชุด “ตามรอยเสด็จฯ ประเทศสวิตเซอร์แลนด์” เป็นสารคดีย้อนรอยพระบาทสมเด็จพระปรมินทร มหาภูมิพลอดุลยเดช ครั้งทรงศึกษาต่อที่มหาวิทยาลัยโลซาน 30 ตอน เริ่มวันที่ 14 พ.ย.นี้ โดยจะเสนอภาพแห่งความประทับใจในอดีตเมื่อครั้งทรงศึกษาต่อที่มหาวิทยาลัยโลซาน และไม่เคยปรากฏที่ไหนมาก่อน รวมทั้งร่วมกับศูนย์การค้าเซ็นทรัล เอ็มบาสซี จัดนิทรรศการภาพถ่ายพระบรมฉายาลักษณ์ที่หาชมได้ยาก จัดแสดงระหว่างวันที่ 1-15 พ.ย.นี้ ที่ลานกิจกรรม ชั้น 4